 **Martin Chudý**

**Hlavný veterinárny lekár**

**Slovenskej republiky**

Č. z. MNO-3818/2025 Bratislava, 25. 4. 2025

Č. s. 6534/2025-220/17

**M I M O R I A D N E   N Ú D Z O V É   O P A T R E N I A**

**(konsolidované znenie v zmysle dodatku č. 1)**

Na základe § 6 ods. 5 písm. a) a § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov týmito mimoriadnymi núdzovými opatreniami s platnosťou od 27.4.2025 a účinnosťou **od 28. 4. 2025 do odvolania**

1. **Z A K A Z U J E M**

na území celej **Slovenskej republiky**:

### premiestňovanie vnímavých zvierat

Zakazuje sa akékoľvek premiestňovanie hovädzieho dobytka, oviec, kôz, ošípaných a iných párnokopytníkov vrátane farmovej zveri (ďalej len „vnímavé zvieratá“), okrem týchto výnimiek:

a) preprava vnímavých zvierat na bitúnok:

1. priamo na schválený bitúnok v Slovenskej republike
2. priamo zo zariadenia pôvodu zvierat mimo reštrikčného pásma určeného podľa článku 1 vykonávacieho rozhodnutia Komisie (EÚ) 2025/672 na bitúnok v inom členskom štát
3. zo schváleného zberného strediska zriadeného mimo reštrikčného pásma určeného podľa článku 1 vykonávacieho rozhodnutia Komisie (EÚ) 2025/672 na bitúnok v inom členskom štát

b) preprava vnímavých zvierat v rámci dodávateľského reťazca definovaného článkom 2 bod 14 delegovaného nariadenia Komisie (EÚ) 2020/687 vo vnútri ďalšieho reštrikčného pásma, zahŕňajúce celé územie Bratislavského, Trnavského a Nitrianskeho kraja; Obmedzenia premiestňovania vnímavých druhov zvierat sa nevzťahujú na premiestňovanie z chovu registrovaného za vonkajším okrajom ďalšieho reštrikčného pásma priamo do iného chovu registrovaného taktiež za vonkajším okrajom ďalšieho reštrikčného pásma za dodržania podmienok premiestňovania z chovov vnímavých zvierat uvedených v Usmernení ŠVPS SR č.z 3819/2025 zo dňa 25.04.2025 zverejnenom na webovom sidle ŠVPS SR,

c) preprava domácich prežúvavcov z chovov registrovaných na území za vonkajším okrajom na registrované pasienky mimo ďalšieho reštrikčného pásma.

### dovoz zvierat z iných štátov

Premiestňovanie vnímavých zvierat z iných štátov do SR je povolené iba na schválené bitúnky v zmysle bodu A bod 1. písm. a) odrážka i.

### premiestňovanie vnímavých zvierat v rámci reštrikčných pásiem

Premiestňovanie zvierat z a do chovov nachádzajúcich sa v ochrannom pásme a pásme dohľadu sa riadi veterinárnymi opatreniami nariadenými miestne príslušnou regionálnou veterinárnou a potravinovou správou (RVPS).

### premiestňovanie vnímavých zvierat mimo SR z reštrikčných pásiem v Bratislavskom, Trnavskom a Nitrianskom kraji

Premiestňovanie vnímavých zvierat mimo územia Slovenskej republiky z chovov nachádzajúcich sa v tzv. ďalšom reštrikčnom pásme, ktoré zahŕňa celé územie Bratislavského, Trnavského a Nitrianskeho kraja, sa riadi osobitným opatrením: MNO-3044/2025, č. s. 6534/2025-220/9.

### dovoz a tranzit vnímavých zvierat z Maďarska

Zakazuje sa akýkoľvek dovoz a tranzit vnímavých zvierat cez cestné hraničné priechody s Maďarskom s výnimkou: Hraničný priechod Šahy – Parassapuszta. Zákaz platí aj pre tranzit cez kompy na rieke Dunaj alebo iných vodných cestách.

### jazdy vozidiel nad 3,5 t cez priechody s Maďarskom

1. Zakazuje sa jazda vozidiel s celkovou hmotnosťou nad 3,5 tony cez väčšinu hraničných priechodov s Rakúskom a Maďarskom v Bratislavskom, Trnavskom a Nitrianskom kraji s výnimkou povolených priechodov:
   1. Jarovce – Kitsee (diaľnica D4)
   2. Čunovo – Rajka (diaľnica D2)
   3. Medveďov – Vámosszabadi
   4. Komárno – Komárom
   5. Štúrovo – Esztergom (kompa)
   6. Šahy – Parassapuszta
2. Medzinárodná preprava vnímavých zvierat, ktorej miesto nakládky aj vykládky sa nachádza mimo územia Slovenskej republiky, je povolená len za týchto podmienok:
   1. bez zastavenia a vykládky na území SR,
   2. po vstupe na územie SR pokračovať výhradne po ceste 66 mimo vonkajší obvod ďalšieho reštrikčného pásma,
   3. s uprednostnením hlavných cestných ťahov.

### plavby s vnímavými zvieratami po Dunaji a iných vodných cestách

Zakazuje sa plavba plavidiel, ktoré prepravujú hovädzí dobytok, ovce, kozy, ošípané a iné párnokopytníky (vrátane farmovej zveri), na nasledovných vodných úsekoch:

1. slovenský úsek rieky Dunaj medzi r. km 1880,200 a 1708,200
2. všetky splavné vodné cesty na území Slovenskej republiky.
3. **organizovanie všetkých hromadných podujatí so zvieratami**

Zakazuje sa organizácia trhov, výstav, zvodov a iných hromadných podujatí, ktorých sa zúčastňujú vnímavé zvieratá (vrátane farmovej zveri).

Cieľom je zamedziť kontaktu medzi zvieratami z rôznych chovov a znížiť riziko šírenia nákazy.

### vstup nepovolaných osôb a vjazd nepovolených vozidiel do chovov

Zakazuje sa vstup akejkoľvek nepovolanej osoby a vjazd akéhokoľvek nepovoleného vozidla do chovu vnímavých zvierat s výnimkou osôb a vozidiel v zmysle tohto nariadenia písm. B bod 1.

1. **N A R I A Ď U J E M**

na území celej **Slovenskej republiky**:

### kontrolu vstupov do chovu (osoby a vozidlá)

1. Všetky osoby vstupujúce a vystupujúce z chovu musia byť zaevidované (dátum, čas, meno, priezvisko, adresa bydliska, číslo občianskeho preukazu alebo iného dokladu totožnosti, dôvod vstupu a podpis). Vozidlá a mechanizácia musia byť evidované podľa typu, značky, EČV a dôvodu vstupu/výstupu.
2. Za oprávnenú osobu na vstup do chovu vnímavých zvierat sa považuje iba osoba, ktorá:
   1. je v pracovnoprávnom alebo zmluvnom vzťahu s prevádzkovateľom chovu,
   2. má písomné poverenie od RVPS, ŠVPS alebo prevádzkovateľa chovu,
   3. vstupuje za účelom výkonu veterinárneho dohľadu, zásobovania, opravy alebo inej nevyhnutnej činnosti,
   4. poskytne všetky požadované údaje do evidencie podľa bodu 1. písm. a)
   5. dodrží všetky hygienické a dezinfekčné opatrenia podľa tohto nariadenia.
3. Za neoprávnený dopravný prostriedok alebo mechanizáciu sa považuje každé vozidlo, ktoré:
   1. nie je zapísané v evidencii podľa bodu 1. písm. a),
   2. nemá povolenie od RVPS, ŠVPS alebo prevádzkovateľa chovu,
   3. nevykonalo prechod cez dezinfekčný brod alebo inú dezinfekčnú bariéru,
   4. nemá vykonanú povinnú celkovú dezinfekciu povrchu,
   5. nemá identifikovateľnú evidenčnú značku (EČV), doklady alebo vodiča s určeným účelom vstupu.
4. Policajný zbor SR je v rámci týchto opatrení oprávnený:
5. vyžadovať preukázanie oprávnenosti vstupu do chovu,
6. kontrolovať evidenciu osôb a vozidiel,
7. vizuálne kontrolovať hygienické slučky a dezinfekčné bariéry,
8. preveriť dôvod vjazdu vozidiel,
9. zabrániť vstupu neoprávneným osobám alebo vozidlám,
10. kontrolovať dodržiavanie cestných a hraničných obmedzení.

### hygienu osôb, vozidiel a nakladanie s kontaminovaným materiálom

### Všetky osoby a dopravné prostriedky vstupujúce do chovu vnímavých zvierat alebo ho

### opúšťajú musia dodržiavať hygienické opatrenia na zamedzenie šírenia nákazy.

### Prevádzkovateľ chovu je povinný zabezpečiť:

1. dezinfekciu osôb vstupujúcich a vystupujúcich z chovu,
2. dezinfekciu dopravných prostriedkov pred ich výjazdom z chovu,
3. čistenie, dezinfekciu a podľa potreby dezinsekciu všetkých dopravných prostriedkov a zariadení, ktoré prepravovali zvieratá, krmivo, vedľajšie živočíšne produkty, napr.: hnoj, hnojovica, močovka, telá alebo časti tiel hynutých Zvierat a iný materiál, ktorý môže predstavovať riziko šírenia vírusu slintačky a krívačky, napr.: podstielka, seno, slama.

### RVPS a Polícia sú oprávnené kontrolovať dodržiavanie hygienických a dezinfekčných opatrení a podmienky nakladania s kontaminovaným materiálom.

### povinnosť hlásenia a likvidácie

Chovateľ musí bezodkladne hlásiť podozrenie na slintačku a krívačku na RVPS. Uhynuté zvieratá musia byť v súlade s nariadením Európskeho parlamentu a Rady (ES) č. 1069/2009 zlikvidované v kafilérii alebo na určenom zahrabovisku pod dohľadom úradného veterinárneho lekára.

1. **uzatvorenie všetkých zariadení na vystavovanie zvierat verejnosti vrátane zoologických záhrad a cirkusov, v ktorých sú držané vnímavé zvieratá**

### Na všetky zariadenia na vystavovanie zvierat verejnosti vrátane zoologických záhrad a cirkusov, v ktorých sú držané vnímavé zvieratá sa vzťahuje toto nariadenie, okrem zariadení na vystavovanie zvierat verejnosti vrátane zoologických záhrad a cirkusov, v ktorých sú držané vnímavé zvieratá na území Prešovského kraja a Košického kraja za dodržiavania sprísnených opatrení biologickej bezpečnosti, a to minimálne:

* 1. na všetkých vstupoch/vjazdoch a výstupoch/výjazdoch do a zo zariadenia, a tiež do každého samostatného chovného objektu alebo oddelenej časti s vnímavými zvieratami v zariadenímusí byť umiestnená aktívna dezinfekčná rohož pre osoby a/alebo aktívny dezinfekčný brod alebo iná aktívná dezinfekčná bariéra pre vozidlá; u dezinfekčné rohože, dezinfekčné brody alebo iné aktívne dezinfekčné bariéry musia byť umiestnené tak, aby ich vstupujúci a vystupujúci návštevníci alebo vozidlá nemohli obísť;
  2. pri vstupe do zariadenia alebo cirkusu a pri výstupe z nich sú návštevníci a personál povinní použiť dezinfekciu rúk s dezinfekčným prípravkom účinným proti SLAK; zoznam dezinfekčných prostriedkov účinných proti vírusu SLAK je uverejnený na webovom sídle ŠVPS SR (<https://slak.svps.sk/usmernenie-na-cistenie-a-dezinfekciu-chovov-po-depopulacii-vnimavych-zvierat/>)
  3. zvieratá v zariadeniach alebo cirkusoch nesmú byť kŕmené ani chytané návštevníkmi, ani nesmie byť umožnený akýkoľvek iný fyzický kontakt medzi návštevníkmi a držanými vnímavými zvieratami v zariadení, tj. nie je možné sprístupniť tzv. kontaktné farmy alebo gazdovské dvory, pokiaľ prevádzkovateľ nezabezpečí účinnú fyzickú bariéru medzi návštevníkmi a držanými vnímavými zvieratami;
  4. prevádzkovateľ je povinný informovať verejnosť, minimálne formou výrazného písomného oznamu pri vstupe do zariadenia alebo cirkusu, o nákazovej situácii v súvislosti so SLAK a potrebe dodržiavania sprísnených opatrení biologickej bezpečnosti v zariadeniach s vnímavými zvieratami;
  5. sprístupnenie zariadení na vystavovanie zvierat verejnosti sa týka výlučne zariadení, ktoré sú schválené rozhodnutím miestne príslušnej RVPS ako zariadenia na vystavovanie zvierat verejnosti; zoznam schválených zariadení je verejnosti sprístupnený v prílohe tohto MNO a na webovom sídle ŠVPS SR (<https://zoznamy.svps.sk/default.asp?typ=zoznam-vet-schvalene&cmd=resetall&Zoznamy=ostatne&Sekcia=36&Cinnost=0&Podsekcia=0>);
  6. pokiaľ ide o cirkusy, ktoré plánujú vystupovať na území Prešovského kraja a Košického kraja s vnímavými zvieratami, tieto cirkusy sa musia už nachádzať na území SR ku dňu vydania týchto núdzových opatrení a vnímavé zvieratá v nich nesmú byť premiestnené z územia ďalšieho reštrikčného pásma (tj. Bratislavský, Trnavský a Nitriansky kraj); Cirkusy spĺňajúce podmienky uvedené v prvej vete sú povinné oznámiť miestne príslušnej RVPS zoznam plánovaných vystúpení s uvedením miest, dátumov a časov jednotlivých vystúpení najmenej tri pracovné dni pred prvým plánovaným vystúpením;
  7. prevádzkovateľ zariadenia na vystavovania zvierat verejnosti a cirkusu je povinný viesť písomnú evidenciu o vjazdoch a výjazdoch vozidiel do/zo zariadenia (minimálne vo formáte: dátum a hodina vjazdu a výjazdu vozidla; názov firmy, ktorá je majiteľom vozidla, meno vodiča; typ vozidla, EČV a stručný dôvod vjazdu);
  8. za dodržiavanie týchto sprísnených pravidiel biologickej bezpečnosti personálom a návštevníkmi zodpovedá prevádzkovateľ zariadenia.

### dezinfekciu na hraničných priechodoch

Na otvorených cestných hraničných priechodoch s Rakúskom a Maďarskom musia byť v aktívnom stave dezinfekčné brody alebo brány. Ich prejazd je povinný pre všetky vozidlá od HP Moravský svätý Ján po Slovenských Ďarmôt. Od Slovenských Ďarmôt po Slovenské Nové Mesto je prejazd dezinfekčnou bariérou povinný len pre dopravu nad 3,5 tony.

**Zodpovední**: Hlavný veterinárny lekár SR, príslušné regionálne veterinárne a potravinové správy, prevádzkovatelia chovov vnímavých zvierat a ďalšie osoby, ktorých činnosť môže ovplyvniť šírenie nákazy. Policajný zbor, príslušné zložky integrovaného záchranného systému a ďalšie zložky štátnej správy, ktoré sa podieľajú na výkone opatrení

**Odôvodnenie:**

Dňa 07.03.2025 Maďarská republika oznámila výskyt slintačky a krívačky u hovädzieho dobytka v katastri obce Kisbajcs v okrese Györ. Na základe toho bolo v SR zriadené reštrikčné pásmo, ktoré zasahovalo do okresov Dunajská Streda a Komárno. V reštrikčnom pásme boli nariadené veterinárne opatrenia miestne príslušnými RVPS Dunajská Streda a RVPS Komárno. V chovoch vnímavých zvierat – párnokopytníkov v rámci reštrikčného pásma boli okrem iného nariadené klinické prehliadky a v prípade zistenia klinických príznakov, ktoré by mohli naznačovať prítomnosť slintačky a krívačky v chove, boli nariadené odbery vhodných vzoriek za účelom laboratórneho vyšetrenia na prítomnosť pôvodcu nákazy, t. j. vírusu slintačky a krívačky, resp. prítomnosť protilátok voči pôvodcovi nákazy.

Dňa 21. 03. 2025 oznámilo Národné referenčné laboratórium pre slintačku a krívačku (Štátny veterinárny a potravinový ústav – Veterinárny ústav vo Zvolene) hlavnému veterinárnemu lekárovi SR pozitívne výsledky laboratórnych vyšetrení vzoriek (CP10618/2025, CP10619/2025, CP10620/2025) odobratých 20. 3. 2025 na troch farmách hovädzieho dobytka. Vzorky boli odobraté na základe vyslovenia podozrenia na nákazu v chove, z dôvodu prítomnosti klinických príznakov (horúčka, lézie v ústnej dutine a na vemene).

Z dôvodu zabezpečenia vymožiteľnosti nariadených mimoriadnych núdzových opatrení je potrebné aktivovať ďalšie štátne orgány, najmä Policajný zbor SR.

Priebežné výsledky klinických vyšetrení a laboratórnych vyšetrení naznačujú, že vírus slintačky a krívačky sa zrejme nevyskytuje mimo územia ďalšieho reštrikčného pásma. Uvoľnenie niektorých obmedzení súvisiacich s výskytom slintačky a krívačky, po zvážení epizootologických rizík, môžu minimalizovať priame a nepriame straty.

Na základe vyššie uvedeného Hlavný veterinárny lekár Slovenskej republiky nariaďuje na základe § 6 ods. 5 písm. a) a v zmysle § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov tieto mimoriadne núdzové opatrenia na základe rozšírenia slintačky a krívačky na území Slovenskej republiky vzhľadom na to, že uvedená choroba môže predstavovať vážne nebezpečenstvo pre zdravie zvierat.

**Poučenie:**

Tieto mimoriadne núdzové opatrenia boli vydané podľa § 6 ods. 5 písm. a) a § 34 ods. 1 písm. b) zákona č. 39/2007 Z. z. o veterinárnej starostlivosti. Na ich vydanie sa nevzťahujú všeobecné predpisy o správnom konaní (§ 52 ods. 1 písm. h) a n) zákona č. 39/2007 Z. z.), preto voči nim nie je možné podať odvolanie.

Tieto opatrenia však môžu byť preskúmané správnym súdom podľa zákona č. 162/2015 Z. z. (Správny súdny poriadok).

**Zrušuje sa:**

Mimoriadne núdzové opatrenie Hlavného veterinárneho lekára Slovenskej republiky MVDr. Martina Chudého č. MNO-3496/2025 z 13.4.2025.

**MVDr. Martin Chudý**

**Hlavný veterinárny lekár Slovenskej republiky**

**Na vedomie:** Ministerstvo pôdohospodárstva a rozvoja vidieka Slovenskej republiky